

**ΠΡΟΓΡΑΜΜΑ ΑΓΩΓΗΣ ΥΓΕΙΑΣ ΓΙΑ ΤΗΝ Δ’ΔΗΜΟΤΙΚΟΥ**



**ΤΙΤΛΟΣ: Κυκλοφοριακή Αγωγή - ατυχήματα**

**ΒΙΚΤΩΡ ΨΥΧΟΣ**

**Α.Μ.0702026**

**ΤΙΤΛΟΣ: Κυκλοφοριακή Αγωγή - ατυχήματα**

**ΣΚΟΠΟΣ** : Να ενημερωθούν και να ευαισθητοποιηθούν οι μαθητές για θέματα που αφορούν την κυκλοφοριακή αγωγή.

**ΤΕΚΜΗΡΙΩΣΗ**: τα παιδιά σε ότι αφορά στην ασφάλεια τους στο δρόμο βρίσκονται θα λέγαμε στην "περιοχή υψηλού κινδύνου". Το συναίσθημα ο παιδικός ενθουσιασμός, ο αυθορμητισμός, κυριαρχούν στην συμπεριφορά τους. Τις περισσότερες φορές δεν λειτουργεί η λογική όταν βρίσκονται στον δρόμο. Είναι πολύ συχνό το φαινόμενο σ' αυτή την ηλικία ομάδα μαθητών να ξεφεύγει από την διαδρομή σπίτι-σχολείο-σπίτι. Η ομαδικότητα σε πολλές περιπτώσεις αποφασίζει για την γενικότερη συμπεριφορά Τώρα τα παιδιά επηρεάζονται πολύ πιο εύκολα, εξακολουθούν να μιμούνται τους μεγάλους και τις περισσότερες φορές νομίζουν ότι έμαθαν τον νέο τους ρόλο στην κυκλοφοριακή κοινωνία. Παράλληλα αρχίζουν να μετακινούνται και με τα μέσα μαζικής μεταφοράς. Οι πρωτοβουλίες που παίρνουν είναι πολλές και φυσικά τώρα κυκλοφορούν μόνα τους στο δρόμο. Είναι όμως έτοιμα; Μόνο η σωστή αγωγή εκ μέρους των γονέων μπορεί να το επιβεβαιώσει.

**ΠΡΟΣΔΟΚΟΜΕΝΑ ΑΠΟΤΕΛΕΣΜΑΤΑ:** Να αντιληφθούν οι μαθητές τη σημασία της ορθολογικής χρήσης των ιδιωτικών μέσων μεταφοράς, να εντοπίσουν τους κινδύνους και τα προβλήματα που δημιουργούν τα τροχοφόρα οχήματα και να ενημερωθούν για τα δικαιώματα και τις υποχρεώσεις τους ως πεζοί και οδηγοί. Επιπλέον, θα γνωρίσουν βασικά σημεία του Κώδικα Οδικής Κυκλοφορίας.

**ΠΕΡΙΕΧΟΜΕΝΟ ΤΟΥ ΜΑΘΗΜΑΤΟΣ:**

1. Κυκλοφορώ στην πόλη.*.* Στόχος: Να διερευνήσουν οι μαθητές τις συνήθειες και τη συμπεριφορά τους ως πεζών και επιβατών σε Ι.Χ. αυτοκίνητα και μέσα μαζικής μεταφοράς.
2. Η γειτονιά μας . *Στόχος: Να γνωρίσουν οι μαθητές τη γειτονιά όπου βρίσκεται το σχολείο τους και να εντοπίσουν σε αυτή χαρακτηριστικά σημεία αναφοράς.*
3. Κινούμαστε στη πόλη – χάρτες. *Στόχος Να κατανοήσουν πως διαβάζονται οι χάρτες πόλεων.*
4. Μεταφορικά μέσα –Εξοικονόμηση ενέργειας. Στόχος: Να προβληματιστούν οι μαθητές σχετικά με τη χρήση των ιδιωτικών και μαζικών μέσων μεταφοράς.
5. Κώδικας Οδικής Κυκλοφορίας - Σήματα. Στόχος: *Να διαπιστώσουν οι μαθητές το ρόλο και την αναγκαιότητα του Κώδικα Οδικής Κυκλοφορίας και να γνωρίζουν ορισμένες διατάξεις του. Να γνωρίσουν κάποια από τα σήματα, να κατανοήσουν σε τι χρησιμεύει η διάβαση πεζών και πως πρέπει να διασχίζουν το δρόμο.*
6. Ατυχήματα. *Στόχος: Να γνωρίσουν οι μαθητές τις κύριες αιτίες τροχαίων ατυχημάτων.*

**ΜΕΣΑ – ΜΕΘΟΔΟΙ – ΕΝΔΕΙΚΤΙΚΕΣ ΔΡΑΣΤΗΡΙΟΤΗΤΕΣ:**

1. Μαθητοκεντρική διδασκαλία. Συζήτηση και καταγραφή απόψεων σε ομάδες.
2. Εργασίες σε μικρές ομάδες μαθητών. Δημιουργία σκίτσου- χάρτη.
3. Αναζήτηση πηγών από το διαδίκτυο. Ερμηνεία χαρτών ανα ομάδες σε όλη την τάξη.
4. Αναζήτηση πηγών από το διαδίκτυο και τις βιβλιοθήκες. Δημιουργία σημάτων – κολάζ.
5. Επίσκεψη Διοικητή της Τροχαίας στο σχολείο. Θεατρικό παιχνίδι.
6. Προβολή εκπαιδευτικού οπτικοακουστικού προγράμματος. Δημιουργία καταγραφής πίνακα ατυχημάτων και αιτιών αυτών.

**ΜΕΘΟΔΟΙ - ΜΕΣΑ**

* Η βιωματική – πολυαισθητηριακή μάθηση
* Η ομαδική εργασία
* Η ανάπτυξη διαλόγου
* Η καλλιέργεια της κριτικής σκέψης
* Η σύνδεση με την καθημερινότητα
* Το άνοιγμα διαλόγου στην κοινωνία
* Αρχές ανακαλυπτικής μάθησης
* Ενεργή συμμετοχή στη διαδικασία της μάθησης
* Μέθοδος project
* Διεπιστημονική-διαθεματική προσέγγιση του θέματος
* Αντιμετώπιση και επίλυση προβλημάτων
* Έρευνα, διατύπωση υποθέσεων, εξαγωγή συμπερασμάτων
* Συλλογή εποπτικού υλικού και αξιοποίησή του
* Έρευνα με τη μορφή συλλογής πληροφοριών από βιβλία και
* αξιοποίηση του διαδικτύου από τα παιδιά
* Δημιουργική έκφραση



**ΚΥΚΛΟΦΟΡΩ ΚΑΙ ..ΔΕΝ ΠΑΡΑΝΟΜΩ!!!!**

**ΑΝΑΛΥΤΙΚΗ ΠΕΡΙΓΡΑΦΗ ΠΡΟΓΡΑΜΜΑΤΟΣ**

Κώδικας Οδικής Κυκλοφορίας- Σήμανση. Στόχος: *Να διαπιστώσουν οι μαθητές το ρόλο και την αναγκαιότητα του Κώδικα Οδικής Κυκλοφορίας και να γνωρίζουν ορισμένες διατάξεις του.*

**Τρόπος εργασίας των µαθητών – οµάδων**

Στη φάση αυτή του προγραμματισμού θα πρέπει να γίνει, όποτε ο εκπαιδευτικός κρίνει ότι είναι η κατάλληλη στιγµή, και η κατανοµή των επιµέρους δραστηριοτήτων/θεµάτων στις οµάδες, ανάλογα µε τα ενδιαφέροντα των µαθητών και τις προτιµήσεις που θα δείξουν. Το σχέδιο εργασίας που εξετάζουµε θα µπορούσε να ξεκινήσει µε µία έρευνα πεδίου µε σκοπό τη µελέτη των πινακίδων σήµανσης και των διαγραμμίσεων στο φυσικό τους χώρο.

**Δραστηριότητα 1: Υποθετικό σενάριο**

Οι µαθητές της τάξης χωρίζονται σε τέσσερις ανομοιογενείς οµάδες µμεικτού φύλου

και παίρνουν τα ονόµατα: «τρίγωνα», «ορθογώνια», «κύκλοι», «γραµµές» ανάλογα

µε τη µορφή της σήµανσης µε την οποία θα ήθελε να ασχοληθεί η κάθε οµάδα.

Οι οµάδες αφού πάρουν µαζί τους από ένα σηµειωµατάριο, ένα µολύβι και ένα µέτρο, µε συνοδό τον εκπαιδευτικό της τάξης, ξεκινούν για την εκτός σχολείου έρευνά τους. Επισκέπτονται την πλησιέστερη διασταύρωση στο σχολείο στην οποία µπορούν να συναντήσουν τις πινακίδες σήµανσης κυκλικού, τριγωνικού, ορθογωνίου σχήµατος αλλά και διαγραμμίσεις. Εάν δεν υπάρχουν όλα τα είδη σε µια διασταύρωση, επισκέπτονται και δεύτερη ή και τρίτη ακόµη εάν χρειαστεί. Η κάθε οµάδα παρατηρεί προσεκτικά το σχήµα που έχει αναλάβει να µελετήσει.

Με τη βοήθεια του εκπαιδευτικού οι µαθητές καταγράφουν τις µετρήσεις τους για τα σχήµατα που µελετούν. Μπορούν, ακόµη, εάν έχει ληφθεί µέριµνα, να φωτογραφίσουν τα σχήµατα αυτά για να τα βλέπουν όταν τα κατασκευάζουν. Η ενέργεια αυτή θα τους βοηθήσει ιδιαίτερα στο να επιλέξουν το κατάλληλο χρώµα για το χαρτόνι ή τα χαρτόνια που θα χρησιµοποιήσουν.

**Δραστηριότητα 2: Υλοποίηση δραστηριοτήτων**

Στη φάση αυτή η οποία αποτελεί και το κεντρικότερο σηµείο του σχεδίου εργασίας τα παιδιά αναµένεται µόνα τους ή σε συνεργασία µε τον εκπαιδευτικό να προτείνουν, να σχεδιάσουν και να υλοποιήσουν δραστηριότητες για να απαντήσουν στο «ερώτηµα» που θα αναλάβουν. Εννοείται, βέβαια, ότι οι δραστηριότητες αυτές, όπως άλλωστε απαιτεί και το ίδιο το σχέδιο εργασίας, δεν είναι προσχεδιασµένες από τον εκπαιδευτικό, αλλά σχεδιάζονται και υλοποιούνται από τα ίδια τα παιδιά, ανάλογα µε τα ενδιαφέροντα, τις εµπειρίες και τις ανάγκες τους, φυσικά µε την καθοδήγηση του εκπαιδευτικού που ασκεί ρόλο συντονιστή, εµψυχωτή και συνεργάτη. Κατά τη διάρκεια της υλοποίησης των δραστηριοτήτων ο εκπαιδευτικός παρακολουθεί τις οµάδες που εργάζονται.

1. **Ταξινόµηση πινακίδων**

Ο εκπαιδευτικός καλεί τους µαθητές να ταξινοµήσουν τις πινακίδες σήµανσης (π.χ.

ενός φυλλαδίου της τροχαίας) σε κατηγορίες µε κριτήριο το σχήµα τους (τριγωνικές -κυκλικές – ορθογώνιες).

1. **Κατασκευή πινακίδων**

Οι µαθητές µετά την έρευνα πεδίου που πραγµατοποίησαν, συνέλεξαν πληροφορίες

και κατέγραψαν κάποιες µετρήσεις. Με βάση αυτά τα δεδοµένα προχωρούν στην κατασκευή γνωστών πινακίδων (π.χ. υποχρεωτική παραχώρηση προτεραιότητας, απαγορεύεται η είσοδος σε όλα τα οχήµατα) µε τη βοήθεια των οργάνων, πάνω σε χαρτόνι κατάλληλου χρώµατος και στις πραγµατικές τους διαστάσεις:

* *Kατασκευή τριγωνικής πινακίδας:* πινακίδα αναγγελίας κινδύνου. Οι µαθητές µε βάση τα γνωστά στοιχεία που έχουν συλλέξει για την τριγωνική πινακίδα προχωρούν στην κατασκευή της.
* *Κατασκευή ορθογωνίου πινακίδας*: πληροφοριακή πινακίδα. Οι µαθητές γνωρίζουν τα µήκη των πλευρών της ορθογωνίου πινακίδας και έτσι την κατασκευάζουν.
* *Κατασκευή κυκλικής πινακίδας:* ρυθµιστική πινακίδα. Οι µαθητές γνωρίζουν το µήκος της διαµέτρου της. Έτσι µπορούν να υπολογίσουν την ακτίνα της πινακίδας και στη συνέχεια να προχωρήσουν στην κατασκευή της. Όταν οι µαθητές ολοκληρώσουν τις παραπάνω κατασκευές, ο εκπαιδευτικός, ως επέκταση αυτής της δραστηριότητας, µπορεί να τους ζητήσει να σχεδιάσουν ένα φωτεινό σηµατοδότη (φανάρι). Η δραστηριότητα αυτή αποτελεί συνδυασµό δύο κατασκευών, εκείνης του ορθογωνίου και εκείνης του κύκλου
* *∆ιαβάσεις πεζών* Ο εκπαιδευτικός καλεί τους µαθητές να συζητήσουν στις οµάδες τους σχετικά µε το πώς είναι οι γραµµές στο οδόστρωµα στις διαβάσεις πεζών. Όταν οι µαθητές αποφανθούν ότι είναι «παράλληλες», τότε τους καλεί να συζητήσουν σχετικά µε το πότε λέµε ότι δύο ευθείες είναι µεταξύ τους παράλληλες και να βρουν περιπτώσεις παράλληλων ευθειών από την καθηµερινή ζωή (π.χ. οι σιδηροτροχιές του τρένου). Ο εκπαιδευτικός στη συνέχεια καλεί τους µαθητές να εξηγήσουν, αν γνωρίζουν, τη διαφορά ανάµεσα στη διάβαση «Ζέµπρας» (όπου δεν υπάρχει φωτεινός σηµατοδότης) και στη διάβαση «Πελεκάνου» (όπου υπάρχει φωτεινός σηµατοδότης αυτόµατος ή ενεργοποιούµενος µε κουµπί από τον πεζό) και τη συµπεριφορά που πρέπει να δείχνουµε σε καθεµία από τις διαβάσεις αυτές. Αφού ολοκληρωθεί η συζήτηση σχετικά µε το πώς είναι οι γραµµές στο οδόστρωµα στις διαβάσεις των πεζών και τα είδη των διαβάσεων, ο εκπαιδευτικός καλεί τους µαθητές να συζητήσουν σχετικά µε το πώς πρέπει να διασχίζουµε τους δρόµους και τις διασταυρώσεις (π.χ. διαγώνια, κάθετα, λοξά, «ζιγκ-ζαγκ»), όταν υπάρχουν διαβάσεις και όταν δεν υπάρχουν διαβάσεις και να δικαιολογήσουν την απάντησή τους. Όταν οι μαθητές απαντήσουν «κάθετα», τότε ο εκπαιδευτικός τους καλεί να συζητήσουν σχετικά µε το πότε λέµε ότι δύο ευθείες είναι μεταξύ τους κάθετες. Επίσης τους καλεί να βρουν περιπτώσεις κάθετων ευθειών από την καθημερινή ζωή (π.χ. τα ξύλινα κοµµάτια που είναι ανάµεσα στις σιδηροτροχιές του τρένου είναι κάθετα πάνω σε αυτές)
* *Σχεδίαση δρόµων και τοποθέτηση πινακίδων σήµανσης και διαγραµµίσεων* Ο εκπαιδευτικός καλεί τους µαθητές να σχεδιάσουν στις οµάδες τους κάποιους υποθετικούς δρόµους µε διασταυρώσεις και να τοποθετήσουν τις πινακίδες και τις διαγραμμίσεις που κρίνουν απαραίτητες για την ασφαλή κίνηση οδηγών και πεζών. Ο εκπαιδευτικός για να διευκολύνει τους µαθητές στη δραστηριότητα αυτή µπορεί να τους µοιράσει τετραγωνισµένο χαρτί ή χαρτί µιλιµετρέ

1. **Κώδικας Οδικής Κυκλοφορίας**

Ο εκπαιδευτικός µπορεί να ζητήσει από τους µαθητές να φέρουν πληροφορίες ή κά- ποιο έντυπο υλικό (π.χ. φωτογραφίες, φυλλάδια) σχετικά µε τον Κώδικα Οδικής Κυκλοφορίας (Κ.Ο.Κ.). Μπορεί ακόµη να φέρει και ο ίδιος στην τάξη την Εφηµερίδα

της Κυβερνήσεως (βλ. Φ.Ε.Κ., αρ. 57/23-3-1999) που αναφέρεται στην κύρωση του

Κ.Ο.Κ. και να ξεκινήσει µία συζήτηση µε τους µαθητές του.

*Ηµέρα Οδικής Ασφάλειας*

Ο εκπαιδευτικός ενηµερώνει τους µαθητές σχετικά µε τη σηµασία που έχει δοθεί από την Πολιτεία στην Κυκλοφοριακή Αγωγή και την καθιέρωση της Παρασκευής πριν την Κυριακή των Βαΐων ως «Ηµέρας ενεργητικής συµµετοχής και ευαισθητοποίησης των µαθητών σε θέµατα Οδικής Ασφάλειας». Με αφορµή την ενηµέρωση, µπορεί να αρχίσει µία συζήτηση στην τάξη για τη σηµασία της ηµέρας αυτής.

1. **Είδη δρόµων και είδη διασταυρώσεων**

Ο εκπαιδευτικός καλεί τις οµάδες να συζητήσουν για τα διάφορα είδη δρόµων: πεζόδροµος, λεωφορειόδρομος, αυτοκινητόδρομος, ποδηλατόδροµος, µονόδροµος, αδιέξοδος δρόµος, δρόµος διπλής κατεύθυνσης καθώς επίσης και για τις διασταυρώσεις: (ισόπεδη) διασταύρωση, ανισόπεδη διασταύρωση και να βρουν σε τι διαφέρουν.

1. **Φωτεινοί σηµατοδότες για αυτοκίνητα και πεζούς**

Ο εκπαιδευτικός καλεί τους µαθητές στις οµάδες τους να συζητήσουν σχετικά µε τους φωτεινούς σηµατοδότες για τα αυτοκίνητα (κόκκινο – πράσινο – πορτοκαλί – πορτοκαλί που αναβοσβήνει) και για τους πεζούς (κόκκινο: Σταµάτης, πράσινο: Γρηγόρης, πράσινο που αναβοσβήνει: Μελέτης), καθώς επίσης και για τα προβλήµατα που δηµιουργούνται στην κυκλοφορία των οχηµάτων, όταν οι σηµατοδότες δεν λειτουργούνΤα µηνύµατα που στέλνουν οι πινακίδες σήµανσης (τα σήµατα) Ο εκπαιδευτικός δίνει στις οµάδες από ένα φύλλο εργασίας το οποίο έχει στην αριστερή πλευρά ορισµένες πινακίδες και στη δεξιά πλευρά τη σηµασία τους, αλλά όχι µε τη σωστή σειρά και ζητά από τους µαθητές να αντιστοιχίσουν την κάθε πινακίδα µε τη σηµασία της. Το φύλλο εργασίας που δίνει ο εκπαιδευτικός, µπορεί να είναι διαφορετικό για την κάθε οµάδα ώστε να ασχοληθούν οι µαθητές όσο γίνεται µε περισσότερα σήµατα. Εξυπακούεται ότι θα ενηµερωθούν οι µαθητές για όλα τα σήµατα των φύλλων εργασίας κατά τη φάση της παρουσίασης της εργασίας των οµάδων. Καλό θα είναι τα φύλλα εργασίας να περιέχουν σήµατα ιδιαίτερα χρήσιµα για τους µαθητές.

1. **«Πεζός» – «Ποδηλάτης»**

Ο εκπαιδευτικός ζητά από τους µαθητές να συζητήσουν στις οµάδες τους πότε κάποιος άνθρωπος είναι πεζός και τι συµβαίνει από τη στιγµή που ανεβαίνει στο ποδήλατο και κυκλοφορεί πάνω στο οδόστρωµα. Στη συνέχεια τους καλεί να συζητήσουν τι πρέπει να γνωρίζει καλά ένας ποδηλάτης καθώς και αν οι ποδηλάτες έχουν κάποιες υποχρεώσεις ίδιες µε αυτές των οδηγών των υπόλοιπων τροχοφόρων. Μπορεί, ακόµη, να ζητήσει από τις οµάδες να προσδιορίσουν τις ενέργειες που πρέπει να κάνει ένας ποδηλάτης για να σταµατήσει σε ένα φανάρι και να είναι ασφαλής

1. **Το λεξικό «Κυκλοφοριακής Αγωγής»**

Ο εκπαιδευτικός ζητά από τις οµάδες η καθεµία να δηµιουργήσει το δικό της λεξικό,

κατά τη διάρκεια υλοποίησης του σχεδίου εργασίας «Οι πινακίδες της ζωής», και να του δώσει την ονοµασία που προτιµά. Το λεξικό αυτό, στο οποίο η κάθε λέξη θα γράφεται µε τη σηµασία της, µπορεί να περιέχει λέξεις – φράσεις όπως: Κώδικας Οδικής Κυκλοφορίας (Κ.Ο.Κ.), όχηµα, σήµανση – είδη σήµανσης, δρόµος – είδη δρόµων, οδηγός, ποδηλάτης, πεζός, διάβαση πεζών – είδη διαβάσεων, διαδροµή, παράβαση, τροχονόµος, κυκλοφορία, ατύχηµα, προτεραιότητα κ.ά.

1. **Άρθρο σε εφημερίδα**

Ο εκπαιδευτικός καλεί τους µαθητές να συζητήσουν πρώτα στις οµάδες τους για ένα θέµα σχετικό µε το σχέδιο εργασίας που υλοποιούν και στη συνέχεια να συντάξουν ένα άρθρο προκειµένου να το δηµοσιεύσουν στη σχολική ή την τοπική εφηµερίδα.

1. **Ενηµέρωση από ειδικό στην τάξη**

Για την πληρέστερη ενηµέρωση των µαθητών ο εκπαιδευτικός µπορεί ακόµη να προγραμματίσει την επίσκεψη ενός αστυνοµικού της τροχαίας στην τάξη, ο οποίος θα µιλήσει στα παιδιά και θα απαντήσει στις ερωτήσεις τους.

**Δραστηριότητα 3: Επίσκεψη σε πάρκο κυκλοφοριακής αγωγής**

Αποφασιστικό ρόλο για την κανονική διεξαγωγή της κυκλοφορίας δεν παίζουν οι γνώσεις αλλά η συμπεριφορά του κάθε οδηγού ή πεζού. Βέβαια η γνώση των κανόνων, των διατάξεων και των σηµάτων κυκλοφορίας είναι αναγκαία. Όµως αυτό µόνο δεν αρκεί για να καλυτερεύσει η δηµόσια οδική κυκλοφορία. Απαιτείται ιδιαίτερη σηµασία στην πρακτική εφαρµογή της κυκλοφοριακής συµπεριφοράς στην σχολική κυκλοφοριακή αγωγή Μία επίσκεψη, λοιπόν, σε ένα πάρκο κυκλοφοριακής αγωγής θα µπορούσε να αποτελέσει το κίνητρο για να ασχοληθούν οι µαθητές µε το θέµα που εξετάζουµε, καθώς θα είχαν τη δυνατότητα:

− Να δουν από κοντά πολλά σήµατα και διαγραµµίσεις του Κώδικα Οδικής Κυκλο-

φορίας (Κ.Ο.Κ.) τα οποία στη συνέχεια θα αποτελούσαν αντικείµενο έρευνας και

µελέτης από τους ίδιους.

− Να εκπαιδευτούν από εκπαιδευτικούς αστυνοµικούς και µε την συνεργασία του

δασκάλου για τη σωστή συµπεριφορά τους στην οδική κυκλοφορία. Φυσικά αυτή η επίσκεψη στο πάρκο κυκλοφοριακής αγωγής θα µπορούσε να πραγµατοποιηθεί και στο τέλος, µετά δηλαδή την ολοκλήρωση του σχεδίου εργασίας από τους µαθητές. Σε αυτή την περίπτωση η επίσκεψη θα απέβλεπε κατά κάποιο τρόπο στην εµπέδωση και εφαρµογή των όσων έµαθαν τα παιδιά, σχετικά µε τις σηµάνσεις, µετά την έρευνα που πραγµατοποίησαν.

**ΑΞΙΟΛΟΓΗΣΗ ΠΡΟΓΡΑΜΜΑΤΟΣ:** Ερωτηματολόγια, συνεντεύξεις, παρατήρηση σε βάθος χρόνου.

**Μικρο-έρευνες**

Ο εκπαιδευτικός µπορεί να καλέσει τους µαθητές να πραγµατοποιήσουν µικρές έρευνες όπως:

Να ερευνήσουν στις εφηµερίδες πόσα τροχαία ατυχήµατα συνέβησαν στην Ελλάδα ένα (πρόσφατο) Σαββατοκύριακο και µε πόσα θύµατα.

Να συλλέξουν στοιχεία σχετικά µε την κατάσταση των ελληνικών δρόµων και

συγκεκριµένα µε τη σήµανση των δρόµων, τον αριθµό των ατυχηµάτων, τον

αριθµό των τραυµατιών, τον αριθµό των νεκρών.

Να συλλέξουν στοιχεία σχετικά µε ατυχήµατα παιδιών στους ελληνικούς δρό-

µους αλλά και διεθνώς.

Να συλλέξουν στοιχεία σχετικά µε ατυχήµατα στις υπόλοιπες Ευρωπαϊκές χώρες

και να τα συγκρίνουν µε αυτά της Ελλάδας.

ΒΙΒΛΙΟΓΡΑΦΙΑ

Στάππα- Μουρτζίνη, Μ. Αγωγή Υγείας, Βασικές Αρχές- Σχεδιασμός προγράμματος, οργανισμός εκδόσεων διδακτικών βιβλίων, Αθήνα

Butler, J. Th. (2001). Principles of health education & health promotion (3ed Eds.). Belmont: Wadsworth.

Simons-Morton, B., Greene, W., & Gottlieb, N. (1995). Health Status. InB. Simons-Morton,W. Greene, & N. Gottlieb, Introduction to healtheducation and health promotion (2nd Eds.). Illinois: Waveland Press, Inc.

Γιάννης Θεοδωράκης & Μαίρη Χασάνδρα (2004). ΠΡΟΓΡΑΜΜΑΤΑ ΑΓΩΓΗΣ ΥΓΕΙΑΣ ΚΑΙ ΑΣΚΗΣΗΣ ΣΤΑ ΣΧΟΛΕΙΑ. Πανεπιστημιακές σημειώσεις.